KTAMชูกองทุนตราสารหนี้3เดือนจ่าย3.15%ต่อปี
บลจ.กรุงไทยชูลงทุน 3 เดือนในตราสารหนี้ในประเทศผสมฝากเงินนอก ผลตอบแทน 3.15% ต่อปี ลงทุนในประเทศ 6 เดือน จ่าย 3.10% ต่อปี
17 ม.ค. 2555

บลจ.กรุงไทยชูลงทุน 3 เดือนในตราสารหนี้ในประเทศผสมฝากเงินนอก ผลตอบแทน 3.15% ต่อปี ลงทุนในประเทศ 6 เดือน จ่าย 3.10% ต่อปี
นายสมชัย   บุญนำศิริ    กรรมการผู้จัดการ   บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บริษัทจะเปิดจำหน่ายกองทุนเปิดกรุงไทยธนทรัพย์ บี 25 (KTSUPB25 )  ระหว่างวันที่ 18 -24 ม.ค.2555  อายุโครงการ 3 เดือน ลงทุนในตราสารหนี้ในประเทศและฝากเงินสถาบันการเงินในต่างประเทศ ซึ่งเงินลงทุนในต่างประเทศป้องกันความเสี่ยงจากอัตราแลกเปลี่ยนทั้งจำนวน ผลตอบแทนประมาณ 3.15% ต่อปี 
นอกจากนี้  บริษัทยังอยู่ระหว่างเปิดจำหน่ายกองทุนเปิดกรุงไทยสมาร์ท อินเวส 6เดือน4 ( KTSIV6M4 )  ประเภทเปิดรับซื้อคืนและขายรอบใหม่ ขายตั้งแต่วันที่ 16-20  ม.ค.2555  อายุโครงการ 6 เดือน เน้นลงทุนในเงินฝาก บัตรเงินฝาก  ตั๋วแลกเงินของธนาคารอาคารสงเคราะห์  ธนาคารออมสิน และภาคเอกชนที่มีอันดับเครดิตตั้งแต่ BBB+ ขึ้นไป ผลตอบแทนประมาณ 3.10% ต่อปี 
"ภาวะการลงทุนตราสารหนี้ มีแรงขายทำกำไรโดยเฉพาะตราสารรุ่นอายุไม่เกิน 1 ปี ของนักลงทุนทั้งในและต่างประเทศ   เนื่องจากคาดการณ์ว่า อัตราดอกเบี้ยนโยบายการเงินจะลดลงลงอีก 0.25% ในการประชุมสัปดาห์หน้า ส่วนกรณีที่ S&amp;P ได้ปรับลดอันดับความน่าเชื่อถือของประเทศในกลุ่มประชาคมยุโรปลง ยกเว้น ประเทศเยอรมัน ทำให้อัตราผลตอบแทนของตราสารหนี้มีความผันผวนจากการเปลี่ยนแปลงของอัตราแลกเปลี่ยน 
ส่วนของความเคลื่อนไหวของอัตราดอกเบี้ยเงินฝากและตั๋วแลกเงินระยะสั้นของธนาคารพาณิชย์ในประเทศ  มีแนวโน้มจะปรับลดลงอีกจาก 2 ปัจจัยหลัก คือ การปรับลดอัตราดอกเบี้ยนโยบาย และผลต่อเนื่องจากการโอนหนี้กองทุนฟื้นฟูระบบสถาบันการเงินฯ มาอยู่ภายใต้การจัดการของธนาคารแห่งประเทศไทย  ซึ่งมีแนวโน้มทำให้ภาระการส่งเงินสมทบสถาบันประกันเงินฝากปรับเพิ่มขึ้น รวมถึงการเริ่มเรียกเก็บเงินสมทบจากตั๋วแลกเงิน (B/E) ที่ธนาคารพาณิชย์ระดมจากผู้ฝากเงิน นอกเหนือจากบัญชีเงินฝากปกติ  ซึ่งเป็นที่คาดการณ์ว่าจะมีการส่งผ่านต้นทุนดังกล่าวมายังลูกค้าของธนาคาร